b'\n_START_ARTICLE_\n\xc3\x85reladning\n_START_PARAGRAPH_\n\xc3\x85reladning (Venaesectio, Phlebotomia) er en medicinsk behandlingsmetode, der i dag stort set er afskaffet. Den var et af de kraftigste midler, man havde i den tidlige l\xc3\xa6gekunst. Behandlingen blev anvendt til pludselig at fjerne en del af blodet fra en patient, og bestod i at man \xc3\xa5bnede en blod\xc3\xa5re. \xc3\x85reladning kunne foretages p\xc3\xa5 enhver af de blod\xc3\xa5rer, der ligger n\xc3\xa6r huden, men man foretrak dog nogle bestemte af dem. \xc3\x85reladning er s\xc3\xa5ledes sket p\xc3\xa5 fodryggen (jf. Holbergs Barselstuen) eller p\xc3\xa5 halsen (is\xc3\xa6r ved bet\xc3\xa6ndelsesagtige tilstande i hovedet, navnlig i hjernen). Men i de allerfleste tilf\xc3\xa6lde benyttede man dog en af de store, overfladiske blod\xc3\xa5rer i albueb\xc3\xb8jningen (navnlig Vena mediana) til \xc3\xa5reladning._NEWLINE_\xc3\x85reladning havde sin l\xc3\xa6gelige baggrund i de fire temperamenter udtrykt ved de fire legemsv\xc3\xa6sker (blod, lymfe, lys og m\xc3\xb8rk galde). S\xc3\xa5 sent som i f\xc3\xb8rste halvdel af 1800-tallet benyttede b\xc3\xa5de l\xc3\xa6ger og menigmand sig af \xc3\xa5reladning i stort omfang. Man s\xc3\xa5 i blodudt\xc3\xb8mmelsen et renselsesmiddel for legemet, et middel til at blive af med de "onde safter", og dengang var det almindeligt at lade sig \xc3\xa5relade \xc3\xa9n eller to gange om \xc3\xa5ret, enten man fejlede noget eller ej. I byerne kunne man tidligere blive \xc3\xa5reladt af den lokale barber, men p\xc3\xa5 landet som oftest af smeden)._NEWLINE_\xc3\x85reladning er i dag stort set afskaffet som behandlingsmetode, da den hverken er teoretisk eller empirisk underbygget. Teknikken bruges dog stadig ved behandling af enkelte sygdomme, fx h\xc3\xa6mokromatose (forh\xc3\xb8jet jernindhold i blodet).'